Γλυκό καρπούζι φλούδα
Από τα πιο αγαπημένα γλυκά κουταλιού είναι αυτό από τη φλούδα του καρπουζιού. Είναι πολύ φίνο κι είναι και οικολογικό, αφού μας δίνει έναν τρόπο να αξιοποιήσουμε τη φλούδα.
1 κιλό καρπουζόφλουδες, καλά πλυμένες, καθαρισμένες από την κόκκινη σάρκα      , 3 κουτ. σούπας σβησμένος*  ασβέστης, 3 λίτρα νερό (για τον ασβέστη), 3 νεροπότηρα νερό, 1.200 γρ. (6 κούπες) ζάχαρη, χυμός από 1/2 λεμόνι, 1 κλωνάρι αρμπαρόριζα
Με κοφτερό μαχαίρι και προσεκτικά αφαιρούμε από τις φλούδες καρπουζιού τον εξωτερικό λεπτό πράσινο φλοιό και κρατάμε μόνο το λευκό μέρος, το οποίο κόβουμε σε μακρόστενα μπαστουνάκια.Σε μια λεκάνη ρίχνουμε τα 3 λίτρα νερό και τον ασβέστη και ανακατεύουμε πολύ καλά με ένα σύρμα ή μια κουτάλα, μέχρι ο ασβέστης να διαλυθεί εντελώς. Ρίχνουμε στο ασβεστόνερο τα μπαστουνάκια της φλούδας και τα αφήνουμε για 1 ώρα ανακατεύοντας κάθε τόσο με την κουτάλα. Παρότι είναι σβησμένος ο ασβέστης, καλό είναι να φοράμε γάντια για να μην μας κάψει.Τα μπαστουνάκια πρέπει να είναι εντελώς καλυμμένα από ασβεστόνερο, γι’ αυτό, αν χρειαστεί, τα κρατάμε βυθισμένα με ένα μεγάλο πιάτο.Τα σουρώνουμε και τα ξεπλένουμε ένα ένα, πολύ πολύ σχολαστικά, κάτω από κρύο τρεχούμενο νερό για να απομακρύνουμε όλο τον ασβέστη και τα απλώνουμε σε καθαρές πετσέτες ή σε χαρτί κουζίνας,  για να στεγνώσουν. Σε ευρύχωρη κατσαρόλα βάζουμε τα 3 ποτήρια νερό και τη ζάχαρη και βράζουμε για 5 λεπτά, μετρώντας τον χρόνο από τη στιγμή που θα ξεκινήσει ο βρασμός. Αποσύρουμε την κατσαρόλα από τη φωτιά και αφήνουμε το σιρόπι να κρυώσει για 10 λεπτά. Προσθέτουμε τα μπαστουνάκια καρπουζόφλουδας, τοποθετούμε ξανά την κατσαρόλα σε μέτρια φωτιά και βράζουμε για περίπου 30 λεπτά. Προσθέτουμε τον χυμό λεμονιού και την αρμπαρόριζα και ανακατεύουμε. Βράζουμε για λίγα λεπτά ακόμη, μέχρι να δέσει το σιρόπι**.Αποσύρουμε από τη φωτιά, πετάμε την αρμπαρόριζα και σκεπάζουμε την κατσαρόλα με καθαρή πετσέτα. Την αφήνουμε στην άκρη για 1 βράδυ.Την επόμενη ημέρα ελέγχουμε και πάλι το σιρόπι. Αν έχει αραιώσει, βράζουμε για λίγα λεπτά ακόμη, μέχρι να ξαναδέσει - προσέχουμε όμως να μην το παραδέσουμε και γίνει καραμέλα. Μοιράζουμε το καυτό γλυκό, μαζί με το σιρόπι του, σε ζεστά, αποστειρωμένα βαζάκια, τα κλείνουμε καλά και τα αφήνουμε να κρυώσουν εντελώς. Φυλάσσουμε το γλυκό σε μέρος δροσερό και σκοτεινό.
Καρπούζι,Κεράσματα,Vegan,Χορτοφαγικά,Χωρίς γαλακτοκομικά,Χωρίς γλουτένη,Γλυκό Κουταλιού